ועדת הכספים, כנסת 24, פרוטוקול מספר 6, 2021-05-10 09:45

משה גפני: בוקר טוב, אני מתכבד לפתוח את ישיבת ועדת הכספים.

משה גפני: אני מבקש שהצעות לסדר, וישנם כמה דברים שאני גם רוצה להגיד, יהיו לאחר שנסיים נושא זה.

משה גפני: אני לא אעכב אותם, נדון תחילה בסעיף הראשון שהוספנו לסדר היום: הצעת אישור מוסדות ציבור לעניין סעיף 46 ולעניין סעיף 61.

משה גפני: ארז אורעד, בבקשה.

ארז אורעד: בוקר טוב לכולם.

ארז אורעד: אני מתכבד להביא בפני חברי ועדת הכספים וכבוד היושב-ראש, הרב גפני, את ההצעה, את הרשימה, לאישור מוסדות ציבור לעניין סעיף 46.

ארז אורעד: מוסדות הציבור מופיעים ברשימה שקיבלתם, שמספרה 19-342-21, לעניין 46, ועניין 61 לאחר מכן.

ארז אורעד: האם ישנן איזשהן שאלות?

משה גפני: יש שאלות?

מיקי לוי: לא.

מיקי לוי: אני עברתי אחרי כל הרשימה כרגיל.

מיקי לוי: אני לא רוצה לעבור אחד-אחד כי אני מכיר את התשובות, אבל יש שם כאלה שאין להם אישור ניהול תקין עוד פעם.

ארז אורעד: נכון.

מיקי לוי: אני סומך עליך במאת האחוזים.

מיקי לוי: הכנסתי את זה לסעיף תזכורת.

מיקי לוי: אתה מכיר אותי, לא חשוב איפה אני אהיה, בעוד שנה אני בודק אם הם תיקנו והביאו טופס אישור ניהול תקין.

מיקי לוי: אני סומך עליך, ארז.

ארז אורעד: תודה רבה על האמון שאתה נותן בי.

ינון אזולאי: ארז, יש פה את מספר 34: רפואה ועזרה- חצור הגלילית, שקיבלה אישור לשנה בגלל המחזור.

ינון אזולאי: יש מחזורים יותר קטנים ונתנו להם יותר משנה.

ינון אזולאי: מה העניין?

ארז אורעד: יכול להיות שהם הראו את המאזן הבוחן של השנה הקרובה, ובשנה הקרובה אנחנו רואים גידול של מאות אלפים, וכיוצא בכך.

ארז אורעד: אם תיתן לי מישהו שיש לו את זה, אוכל לבדוק את זה.

ינון אזולאי: אנחנו רואים ברשימה עצמה.

ארז אורעד: בדרך כלל, באופן עקרוני וכללי, מחזור הרף הוא בין 30,000 לעד 50,000 שקל לשנה.

ינון אזולאי: כן, אבל מ-300,000 אתה מוריד אותם.

ינון אזולאי: כמה פחות הם הביאו?

ינון אזולאי: תן לי את הנתונים.

ארז אורעד: לא, זה שווי מתנדבים.

ינון אזולאי: בסדר, תסתכל במחזור.

ארז אורעד: יפה.

ארז אורעד: שווי מתנדבים – כיוון שזה לא מחזור כספי, אנחנו לא לוקחים אותו כמחזור.

ארז אורעד: אנחנו לוקחים רק את התרומות.

ארז אורעד: יש שם תרומות בשווי של 36 אלף ו-296 אלף שקל, ושווי המתנדבים הוא ב-303,197.

ארז אורעד: אתה יכול להיכנס לנתונים ולראות את זה בגיידסטאר.

ארז אורעד: היה על זה דיון עכשיו בתקן מספר 40 של דיווחים של מלכ"רים.

ארז אורעד: שווי מתנדבים הוא סוגיה כי אי אפשר לכמת את זה, זה לא מחזור כספי.

ארז אורעד: אני יכול להביא כמה חבר'ה ולהגיד ששכר העבודה שלהם שווה כך וכך.

ארז אורעד: כל מספר דוחה - - -

ינון אזולאי: אני לא יודע ספציפית בעמותה הזו, אבל אם יש לך, למשל, מתנדבים שבאופן קבוע מתנדבים פעם בשבוע במשך שלוש שעות.

ינון אזולאי: אתה יודע שאלו לא מתנדבים שהבאת אותם, אלא אתה יודע שהם נמצאים במערכת ושזה משהו מסודר, זה ארגון גדול.

ינון אזולאי: שם אתה כן יכול לקחת את שווי המתנדבים.

ארז אורעד: עלית על סוגיה נכונה מאוד שנמצאת כבר שנים על השולחן.

ארז אורעד: בסך הכול, רשות המסים מקדמת דנן לא מחשיבה שווי מתנדבים לצורכי מחזור – לטוב ולרע, גם לקטע שאם תבוא עמותה מסוימת ותגיד: יש לי רק מתנדבים, אין לי תרומות בכלל, לא נביא אותה פה לשולחנכם, וגם לעניין הדיווח.

ארז אורעד: נניח, בשיטת החשבונאות – אם יש לה מחזור גדול של שווי מתנדבים, לא נבקש ממנה ניהול ספרים ברמה הגבוהה יותר.

ארז אורעד: זאת אומרת, זה לטוב ולרע.

ארז אורעד: הסוגיה הזו נמצאת כרגע בדיון בלשכת רואי חשבון, במכון לתקינה חשבונאית.

ארז אורעד: לא שהם מחייבים אותנו, אבל אנחנו נלך גם לאורם.

ארז אורעד: השאלה היא נכונה.

מיקי לוי: אם כך, אני מבקש לעניין הזה, למרות שאמרתי מה שאמרתי, בסימוכין 19-342-21, שיירשם בפרוטוקול עמותות שאין להם ניהול תקין בתוקף: 4, 51, 55, 67, 79, 86 ו-96 ברשימה.

ארז אורעד: בסדר גמור.

ארז אורעד: העמותות שהקריא חבר הכנסת מיקי לוי מקבלות לשנה בלבד.

ארז אורעד: רק לאחר שנבחן שהם בסדר, - - -

ינון אזולאי: חזון שמעון – חריש, עמותה מס' 84 – מומלץ לאישור לשנה ולא כתובה הסיבה.

ינון אזולאי: האם יש לך את הסיבה?

ארז אורעד: אני אכנס מייד לרישומים שלי.

ארז אורעד: יש לנו דברים שאנחנו לא מפרטים אותם.

ארז אורעד: מספר 84 - זו שאלה יפה.

ארז אורעד: פה לבקשת המפקח, למרות שפה לכאורה יש אישור ניהול תקין ויש פה מחזור שהוא מחזור מספק, אבל זה לפי בדיקת המפקח.

ארז אורעד: הוא העלה את זה בוועדה הציבורית שבראשותי.

ארז אורעד: הוא רוצה לבדוק שם מספר עניינים של העסקת קרובי משפחה.

ארז אורעד: הוא ביקש מהם לא להעסיק קרובי משפחה כי הייתה שם תקלה כזו.

ארז אורעד: הוא נתן לשנה על מנת לראות.

ינון אזולאי: אוקיי, תודה.

משה גפני: רבותיי, קודם נצביע לפי סעיף 46 ואחרי זה נעבור ל-61.

משה גפני: מי בעד אישור הרשימה כפי שהסביר אותה ארז אורעד – 102 עמותות, נכון?

ארז אורעד: כן, 102 עמותות.

משה גפני: תודה רבה.

משה גפני: מי בעד האישור?

משה גפני: מי נגד?

משה גפני: מי נמנע?

משה גפני: הרשימות אושרו.

משה גפני: הרשימות, כפי שהביא אותן ארז אורעד, אושרו.

משה גפני: אנחנו עוברים לסעיף 61 – שתי עמותות.

משה גפני: ארז, בבקשה.

ארז אורעד: אני מתכבד להביא בפניכם את אישור מוסדות ציבור לעניין סעיף 61 לחוק מיסוי מקרקעין, ברשימה שסימנה 19-344-21 << נושא >>.

ארז אורעד: למעשה, הרשימה הזו כוללת שתי עמותות שביקשו לקבל סעיף 61.

ארז אורעד: למי שלא יודע, אלו הטבות במיסוי מקרקעין, פטור ממס שבח.

ינון אזולאי: לגבי עמותת אבני ברזל - עדיין אין שם אישור ניהול תקין.

ינון אזולאי: זה בסדר שנותנים להם גם את ה-61?

ארז אורעד: אנחנו נותנים אישור 61 רטרואקטיבי לעמותות האלה.

ארז אורעד: אני יודע שלעמותה הזו כן יש אישור ניהול תקין.

ינון אזולאי: תסתכל בגיידסטאר, אין לה אישור ניהול תקין.

ינון אזולאי: עשיתי שיעורי בית לפני.

ינון אזולאי: תבדוק, יכול להיות שאנחנו טועים.

ינון אזולאי: האם אפשר לתת לה לפי סעיף 61 גם כשאין לה אישור ניהול תקין?

משה גפני: אתה יכול לתת להם אישור לפי סעיף 61?

ארז אורעד: לפי סעיף 61 אני כן יכול לתת להם.

ינון אזולאי: בסדר, אם אתה יכול זה משהו אחר.

ינון אזולאי: לגבי השני – אגודת יורדים, מחזור של 2,420.

ינון אזולאי: כרגע דיברנו שאתה נותן לשנה על ניהול תקין על 36,000 שקל.

ינון אזולאי: פה כשאתה על 2,420 אתה נותן להם כנראה גם את ה-46 וגם את ה-61, וזה קצת נשמע - - -

ארז אורעד: לאגודת יורדי ים – זבולון – ישראל יש הקצבות ממכבי ישראל של סך 90,000 שקל.

ארז אורעד: אני לוקח את זה גם מהמחזור.

ינון אזולאי: תן לי דוגמה להקצבות שאתה לוקח.

ארז אורעד: אם אתה מקבל הקצבות ממשרד החינוך, כל דבר כספי או שיש לו שווי כספי שניתן לכימות.

ארז אורעד: זאת אומרת, כסף, מלאי, מניות.

ארז אורעד: שווי מתנדבים – זה בעייתי.

ינון אזולאי: מצד אחד, אתה אומר לי מלאי ושווי כסף, אבל כשאני מדבר איתך על מתנדבים אתה אומר לי שזה לא שווי כסף.

ארז אורעד: לא, זה שווי כסף.

ארז אורעד: העמדה של רשות המסים - מכיוון שזה כל כך נזיל, אי אפשר בכלל להתמודד עם זה.

ארז אורעד: זאת אומרת, אני צריך לשים גדודים של בקרה שם ולראות בדיוק אם הוא באמת שלוש שעות בשבוע קבוע.

ארז אורעד: אלו דברים מסוימים שאנו דנים בהם עכשיו.

ארז אורעד: בהתאם לגילוי דעת 40, אני מקווה שיהיו לי בשורות בחודשים הבאים, אחרי שש שנים כבר שרשות המסים לא מכירה בזה.

ינון אזולאי: זה רק מחזק מה שאמרתי קודם, שצריך כן להסתכל גם על שווי מתנדבים שאנחנו יודעים שבאים בשעות מסוימות, כפי שאתה מסתכל על דברים שהם לא כסף אלא שווי כסף - - -

ארז אורעד: חבר הכנסת ינון אזולאי, השאלה מאוד מאוד נכונה.

ינון אזולאי: תודה רבה.

משה גפני: האם יש עוד אגודות יורדי ים בארץ או שזו האגודה היחידה?

ארז אורעד: אני חושב שזו האגודה היחידה, לא נתקלתי בעוד דברים שכאלה.

ארז אורעד: המטרה שלה היא לחנך ספנים עבריים ולפתח את הנושא בקרב בני הנוער העברי.

ארז אורעד: אני לא נתקלתי בדבר כזה.

ארז אורעד: אולי יש בתי ספר ליורדי ים, אבל זהו.

משה גפני: אתה מבקש שנאשר את שתי העמותות האלה.

ארז אורעד: כן.

ארז אורעד: רשימה שמספרה 19-344-21: מוסדות ציבור לעניין סעיף 61 לחוק מיסוי מקרקעין.

משה גפני: מי בעד אישור שתי העמותות האלה, כפי שהביא אותן ארז אורעד, ירים את ידו?

משה גפני: מי נגד?

משה גפני: מי נמנע?

משה גפני: הרשימות אושרו.

משה גפני: הרשימות אושרו.

משה גפני: תודה רבה, אני מודה לך.

ארז אורעד: תודה רבה לכם.

משה גפני: חברי הכנסת, עכשיו הצעות לסדר.

משה גפני: בשבוע שעבר דיברנו על שני נושאים: אחד מהם היה אל על.

משה גפני: אנחנו ביקשנו לאשר את המתווה עם חברת אל על.

משה גפני: שמענו גם את הקושי הגדול שיש בעניין הזה, גם לעובדים וגם לגמלאים.

משה גפני: בסוף הישיבה דיברתי גם עם מזכיר הממשלה וגם עם שר האוצר וביקשתי שיאשרו את זה.

משה גפני: מה שאמרו – אמרו, אבל אתמול זה עבר בממשלה ואני שמח על כך.

משה גפני: הדבר השני, שעליו אני לא שמח, זה המאפייה בקריית שמנה שעליה גם דיברנו.

משה גפני: ינון, תיכף אאפשר לך להגיד.

משה גפני: אני רק רוצה לספר לחברים שביום חמישי דיברתי עם שר הביטחון בני גנץ.

משה גפני: אמרתי לו: אנחנו לא מתערבים בהחלטות בית המשפט ובכל מה שנלווה לזה, אבל אתה צריך לדעת קודם את המציאות.

משה גפני: ישנו גם הנושא הציבורי, וכשר הממונה על משרד הביטחון אתה צריך לדעת את זה.

משה גפני: המאפייה שזכתה במכרז בקריית שמונה מבקשת ממשרד הכלכלה הוצאות גדולות יותר על הלחם האחיד.

משה גפני: הם אמרו למשרד הכלכלה שהעלות שלהם היא 5.7 או 5.6 - אולי אני פה קצת טועה.

מיקי לוי: היום זה 5.2, מבקשים העלאה.

משה גפני: כן, זה יותר מ-5.5.

משה גפני: הסבירו באותות ובמופתים למה העלות של הייצור של הלחם האחיד הוא כל כך גבוה.

משה גפני: במכרז הזה בקריית שמונה הם ביקשו 3.5 - 3.6 על ייצור ושיווק הלחם של משרד הביטחון.

משה גפני: פתאום התברר מחירי הפסד.

משה גפני: מי ישלם את זה?

משה גפני: כולנו נשלם את זה.

ינון אזולאי: הם ביקשו 2.7.

משה גפני: כן, הם ביקשו אבל בסוף הם אמרו שבסדר.

משה גפני: אבל זה ברור שהחוק רחוק מאוד ממה שהם אומרים שעולה הייצור.

מיקי לוי: אני הגדרתי את זה כמחיר טורפני כדי למותת את המאפייה.

משה גפני: נכון.

קטי קטרין שטרית: מיקי, מה שיקרה אחר כך זה שהם יתחילו עם הסכום הזה ואחר כך הם יבואו למשרד הביטחון ויגידו: תעלו לנו את זה.

קטי קטרין שטרית: זה הפטנט – תוך כדי תנועה.

משה גפני: אמר לי שר הביטחון: אבל מה אני יכול לעשות?

משה גפני: שני דברים: ראשית, זה המכרז, ובמכרז הם זכו.

משה גפני: אני לא יכול להתערב.

משה גפני: בית המשפט או הפרקליטות אומרת שאי אפשר לעכב את המכרז הזה.

משה גפני: אמרתי לו: מה זאת אומרת אי אפשר לעכב את המכרז?

משה גפני: בשביל זה יש שר, לא פקיד שאומר שיש מכרז.

משה גפני: הרי פה יש דבר צורם ומפריע בכל היבט שאתה מסתכל עליו.

משה גפני: אמרתי לו: לא היינו פונים אליך אילולא זה שמדובר על קריית שמונה, על פריפריה במובן הכי פשוט של המילה, שבה לא תהיה עבודה.

משה גפני: הוא אומר: לא, יש שם מפעל והעובדים האלה יכולים לעבור לעבוד שם בלואו-טק.

משה גפני: אגיד לכם את האמת, אני עדיין לא אופוזיציה, אני עדיין קואליציה.

משה גפני: בני גנץ הוא חבר בקואליציה ולכן אני לא יכול לתקוף יותר מדיי.

משה גפני: אבל זה משהו שאי אפשר להאמין שהוא קיים בכלל.

משה גפני: בשביל זה יש שר.

משה גפני: זה פשוט לא להאמין כי המשמעות של העניין הוא שקריית שמונה הולכת לאבטלה.

משה גפני: הוא יגיד לאנשים שם: יש שם מפעל אליו אתם יכולים לעבור.

משה גפני: חלק מהאנשים שם הם אנשים מבוגרים שעובדים הרבה שנים במאפייה בקריית שמונה, חלקם לא יתקבלו במקום עבודה אחר.

משה גפני: צריך לבדוק את זה, זה מריח רע.

משה גפני: מה זה הדבר הזה?

משה גפני: מאותה ממשלה הם מבקשים תוספת לתשלום על הלחם האחיד, ובאותה ממשלה הם משתתפים במכרז והם מבקשים חצי מחיר – שאנחנו נממן את המלחמה שלהם נגד המאפייה האזורית בקריית שמונה.

משה גפני: אין לי תשובה, הוא אמר שהוא יבדוק את זה עוד הפעם.

משה גפני: הוא צריך לחזור אליי עם תשובה.

משה גפני: אני מרגיש מאוד רע עם הדבר הזה כי את המדיניות קובעים השרים.

משה גפני: לגבי הדבר המרובע הזה שכך היה במכרז ואת זה הפרקליטות אומרת – צריך לחשוב יותר בהיגיון.

משה גפני: שר האוצר אמר שהוא מוכן לספוג את ההפסדים אם הוא יידרש לשלם קנסות.

משה גפני: קריית שמונה תישאר בלי מקום עבודה מאוד משמעותי.

משה גפני: אמרתי לו: אם אתה חושד שאני עושה פה פוליטיקה, אני חושב שאף אחד לא הצביע שם ג'.

משה גפני: יכול להיות שכן, יכול להיות שלא – אפילו לא בדקתי.

משה גפני: זו מציאות שאי אפשר להסכים איתה.

משה גפני: אם אלך לאופוזיציה, וחס וחלילה הבעיה הזו לא תיפתר, אשחרר את חרצובות לשוני על ההתנהגות הזו.

משה גפני: היום אני נזהר - בכל אופן, אחריות.

משה גפני: אבל אני מחכה לתשובה שלו.

משה גפני: ינון, בבקשה.

ינון אזולאי: האמת היא שאין הרבה להוסיף.

ינון אזולאי: אני אומר הפוך מדבריך, יש לנו שם מצביעים, אבל לא בגלל זה אנחנו שם.

ינון אזולאי: אולי בגלל זה מנסים לפטר אותם – יכול להיות, אבל אני במקום הזה בכלל.

משה גפני: לא בדקנו את העניין הזה בכלל.

ינון אזולאי: אני לא הולך לדאוג להם כמצביעים אלא לדאוג לפריפריה.

ינון אזולאי: קודם כול, חובת המדינה כאשר יושבים פה נציגים של משרד הביטחון היא שלא ירמו אותנו, כי בד בבד שהם יושבים פה הם הולכים וסוגרים עם ברמן להמשיך עם המכרז.

ינון אזולאי: הם שיקרו פה במצח נחושה והם צריכים לתת על זה את הדין, עם כל הכבוד.

משה גפני: אמרתי לו את זה.

משה גפני: הם אמרו פה דברים שקריים.

ינון אזולאי: אם שר הביטחון בני גנץ לא יודע לנהל את המשרד שלו, שלא יחפש עוד משרדים.

ינון אזולאי: אני בינתיים יחד איתך בקואליציה ואני יכול לשחרר את חרצובות לשוני, וזה רק חלק ממה שאני אגיד עליו.

ינון אזולאי: ההתנהגות שלו, ההתנהגות של הבן אדם הזה, נמאסה.

ינון אזולאי: הוא מתנער מכל דבר.

ינון אזולאי: התנהגות בממלכתיות היא לא להתנער מכל דבר אלא התנהגות בממלכתיות היא גם לפתור את הבעיות.

ינון אזולאי: אם הוא לא יודע לפתור בעיות, שיסיק את המסקנות שלו.

ינון אזולאי: זה לשלוח 120 משפחות לחרפת רעב.

ינון אזולאי: מצד אחד, כשמבקשים מהמשרד הזה להוריד את המחיר במכרז הם מורידים, ומצד שני, רוצים לעשוק את כל הציבור, את כולנו, ולהוסיף עוד 3 שקלים מעבר למה שהם לוקחים במכרז.

ינון אזולאי: על מה?

ינון אזולאי: על מה לתת לו את זה כשהוא מתנער מאיתנו וכשהוא אומר: זה משפטי, זה לא אני.

ינון אזולאי: הכי קל להגיד: זה לא אני, זה היועצים המשפטיים.

ינון אזולאי: זה לא היועצים המשפטיים, זה קודם כול אתה.

ינון אזולאי: כשר תנהל את המשרד שלך.

קטי קטרין שטרית: מה גם שניתן פתרון.

קטי קטרין שטרית: שר האוצר אמר את זה.

מיקי לוי: אנחנו ביקשנו בישיבה האחרונה שמנכ"ל משרד הכלכלה ומשרד הביטחון יגישו בקשה לבית המשפט.

מיקי לוי: אדוני, האם זה בוצע?

משה גפני: משרד הביטחון פשוט שיקר את הוועדה, ואמרתי את זה לבני גנץ.

משה גפני: אנחנו ביקשנו את מה שאתה אומר עכשיו.

משה גפני: ביקשנו שהמנכ"לים ייפגשו, וביקשנו שעד אז יבקשו דחייה בביצוע פסק הדין.

משה גפני: ישבה פה נציגת משרד הביטחון והיא אמרה: כן.

משה גפני: ישב פה מנכ"ל הכלכלה ונציגת משרד הביטחון אמרה: אכן, אנחנו מבקשים את הדחייה, אנחנו גם כן מצטרפים לזה.

משה גפני: התברר שהם לא מבקשים דחייה, הם מיישמים את פסק הדין.

משה גפני: הם לא רוצים כלום.

משה גפני: אמרתי לבני גנץ: יושבת פה ועדה מכובדת, נמצאים פה נציגים מכל המפלגות, יושבת הנציגה שלך ואומרת: כן, אנחנו מסכימים לדחייה?

משה גפני: האם אתם משקרים אותנו?

משה גפני: אתם מיישמים את זה.

משה גפני: אתה אומר: בגלל שאין לך ברירה, אתה צריך לעשות את מה שבית המשפט אומר.

משה גפני: ההתנהגות הזו היא מתחת לכל ביקורת.

קטי קטרין שטרית: יכולת לראות את האדישות שלהם.

קטי קטרין שטרית: הם הרי ישבו שם בפינה והתייחסו בזלזול.

משה גפני: כן.

קטי קטרין שטרית: זה מזכיר לי את הביקור שלי אתמול באגף השיקום של הלומי הקרב.

קטי קטרין שטרית: אני מדברת עם הפקידים וכאילו לא מדובר בחיילים שחרפו את נפשם.

קטי קטרין שטרית: חיילים אומרים: עדיף להגיע כבר מת מלהיות מת מהלך – זו האדישות.

משה גפני: היה פה מעשה שלא ייעשה.

משה גפני: אני לא מתכוון לשתוק על זה.

משה גפני: אני אומר לכל אחד מאיתנו:

משה גפני: כל מי שיכול לדבר עם שר הביטחון – שיידבר, כי קריית שמונה הולכת לתקופה מאוד קשה מבחינת אבטלה.

אופיר כץ: הרב גפני, אני באמת רוצה להאמין שאף אחד לא מסתכל על זה מנקודת מבט פוליטית.

קטי קטרין שטרית: תבדוק כמה גנץ קיבל בקריית שמונה ותבין את התשובה לבד.

קטי קטרין שטרית: לצערנו הרב, כך זה כנראה מתנהל או הולך להתנהל.

מיקי לוי: אין קואליציה-אופוזיציה פה.

אופיר כץ: קטי, אני מקווה וגם מאמין שגם בני גנץ לא מסתכל על זה מנקודת מבט פוליטית.

אופיר כץ: יחד עם זאת, אני חושב שזהו נושא שהשקענו בו הכי הרבה זמן בוועדה והכי הרבה דיונים.

משה גפני: לא הכי הרבה זמן, אבל הרבה זמן השקענו.

אופיר כץ: אנחנו כל הזמן שומעים על שיחות עם גנץ, כל פעם הוא בודק, יבדוק.

אופיר כץ: אני דורש ממנו להביע את עמדתו ודעתו בעניין הזה.

אופיר כץ: אי אפשר, אנחנו כבר כמה חודשים והוא לא אומר מה הוא חושב, מה הוא רוצה לעשות, איך הוא מתכוון לטפל בזה.

אופיר כץ: זה תחת אחריות המשרד עליו הוא ממונה כשר והוא צריך להביע עמדה ולהגיד איך הוא הולך לטפל בזה.

אופיר כץ: אנחנו לא יכולים.

אופיר כץ: זה כבר כמה חודשים, וזהו, המפעל נסגר, והוא עדיין לא אומר את דעתו.

קרן ברק: אופיר, תגיש שאילתה במליאה והוא יצטרך לתת תשובה.

משה גפני: תודה.

משה גפני: קטי, בבקשה.

קטי קטרין שטרית: אדוני היושב-ראש, אני רוצה להעלות שלושה נושאים, אבל את הנושא השלישי, את נושא הפסיכולוגים, תציג מיכל.

קטי קטרין שטרית: אני אציג שני נושאים מאוד מאוד קצרים: הנושא הראשון הוא הבטחות שניתנו כאן בוועדת הכספים ולא מומשו.

קטי קטרין שטרית: אולי כדאי להזכיר ולנער אבק מהשטיח לכל אלה שישבו כאן והבטיחו לעשות את מה שהבטיחו.

קטי קטרין שטרית: נתחיל בזה שמערכת הבריאות היום מתחילה שביתה עליה הכריזו עליה הרופאים, וזאת למרות הבטחות משרד הבריאות ומשרד האוצר להוסיף 600 תקנים של רופאים בעקבות פרישה של רופאים.

קטי קטרין שטרית: הייתה עלייה מבורכת מברית המועצות שבעקבותיה היו הרבה מינויים של רופאים, אבל רובם נמצאים בשלבי פרישה וצריך להכניס אחרים במקומם.

קטי קטרין שטרית: אנחנו מדברים על 600 תקנים שתוקפם יפוג ב-30 ביוני.

קטי קטרין שטרית: זאת אומרת, 600 רופאים שנקלטו בתקופת הקורונה, שכמובן לא מכסים את המחסור ברופאים שקיים היום.

קטי קטרין שטרית: משמעות ביטול התקנים היא פגיעה חד משמעית.

משה גפני: זה מונח אצלי.

קטי קטרין שטרית: מצוין.

קטי קטרין שטרית: גם הנושא השני מתייחס לזה שאנחנו ממשיכים את ההבטחות שלא מומשו ואף הורעו.

קטי קטרין שטרית: אדוני היושב-ראש זוכר את הדיונים הרבים שעשינו על גני הילדים של החינוך המיוחד של המוכשר.

קטי קטרין שטרית: שים לב למה שקרה.

קטי קטרין שטרית: הרי פה בוועדה קיבלנו החלטה על העברה של 80 מיליון שקלים.

קטי קטרין שטרית: אדוני היושב-ראש, עד עכשיו העבירו פירורים, העבירו 25 בסך הכול - זה הסכום.

קטי קטרין שטרית: לא רק זה, ניתנה לגננות תוספת של 14%.

קטי קטרין שטרית: מיקי, היית מעורב גם בזה, ואתה זוכר שההחלטה הייתה תוספת של 30% לגננות.

קטי קטרין שטרית: הם אמרו להם לא.

קטי קטרין שטרית: הם החליטו על דעת עצמם, למרות ההחלטות שנעשו פה.

קטי קטרין שטרית: משרד החינוך פשוט פשע משום שפה היו החלטות של נבחרי ציבור, שנבחרו על-ידי העם לייצג את העם, ופשוט משרד החינוך החליט שהוא מעביר להם רק 14% ולא 30%, שזה כמעט מחצית.

קטי קטרין שטרית: את הנושא השלישי לגבי הפסיכולוגים מיכל תציג.

קטי קטרין שטרית: אנחנו נמצאים עכשיו במצב קטסטרופלי וגם הם מתחילים בעיצומים.

קטי קטרין שטרית: אני מאוד מקווה שמישהו יתפקח שם ויעיר את המצב.

קטי קטרין שטרית: אנחנו נמצאים בתקופת קורונה.

משה גפני: שלום השר.

קטי קטרין שטרית: אדוני היושב-ראש, אתה זוכר שאמרתי המגפה שאחרי המגפה?

קטי קטרין שטרית: אנחנו לקראת המגפה שאחרי המגפה.

משה גפני: מיקי, בבקשה, בקצרה.

מיקי לוי: חבל שאין כאן מישהו מהאוצר.

קריאות: השר נמצא.

מיקי לוי: אני מתנצל.

מיקי לוי: אדוני השר, אנחנו יחד עם עוד חברים דואגים לאורך השנים כל פעם מחדש למכון הוולקני בבית דגן.

מיקי לוי: המכון הוולקני לא קיבל את התקציב הראוי שהגיע לו עוד בבסיס התקציב הישן.

מיקי לוי: עכשיו עשו תיקון קטן ונתנו 30 מיליון.

מיקי לוי: מדובר שם בפטנטים ובפיתוחים שמדינת ישראל מפתחת בחקלאות ולא ניתן לרשום אותם.

מיקי לוי: אני והיושב-ראש גפני, וחברים נוספים, כל שנה מוצאים את עצמנו מתמודדים עם הסוגיה הזו.

מיקי לוי: אם לא ירשמו פטנטים, מדינת ישראל לא תקבל את הכסף חזרה וכו' וכו'.

מיקי לוי: בסך הכול כרגע מדובר ב-30 מיליון שקלים.

מיקי לוי: היה מדובר ב-60.

מיקי לוי: קיבלתי הודעה ש-30 נתנו ושחסרים 30.

מיקי לוי: אדוני השר, 30 מיליון שקל בבליל הגדול הזה זה לא הרבה.

מיקי לוי: אני מבקש את התערבותך.

מיקי לוי: באמת מפאת כבודך אני לא רוצה להגיד.

מיקי לוי: אני אצביע נגד וגפני הצביע נגד בפעמים הקודמות.

מיקי לוי: זה 30 מיליון שלגביהם אין פה אופוזיציה-קואליציה.

משה גפני: בשעתו הם העבירו.

מיקי לוי: אני מדבר על התקציב החדש.

משה גפני: כן, דיברנו על זה בשבוע שעבר.

מיקי לוי: אומר שר החקלאות: מה אעשה?

מיקי לוי: האוצר לא נותן לי.

מיקי לוי: בחייאת ראבק, תדפוק על השולחן, תביא 30 מיליון שקל לרישום פטנטים.

מיקי לוי: אדוני, אני מבקש את התערבותך.

מיקי לוי: כל הסיפור הוא 30 מיליון שקל עבור המכון הוולקני.

מיקי לוי: אני מודה לך.

משה גפני: תודה רבה.

משה גפני: מיכל, בבקשה.

מיכל מרים וולדיגר: תודה רבה.

מיכל מרים וולדיגר: אני ממשיכה את דבריה של קטי בנושא בריאות הנפש.

מיכל מרים וולדיגר: שוב, גם פה אין קואליציה-אופוזיציה.

מיכל מרים וולדיגר: כולנו מודעים לכך שתחום בריאות הנפש הוא החצר האחורית של החצר האחורית.

מיכל מרים וולדיגר: צריך לטפל בזה.

מיכל מרים וולדיגר: אני כן אתמקד בנקודה ספציפית.

מיכל מרים וולדיגר: היום התחילו 3,200 פסיכולוגים חינוכיים בעיצומים.

מיכל מרים וולדיגר: זה לא רק בגלל הקורונה, זה עוד לפני הקורונה ולפני כל המשברים.

מיכל מרים וולדיגר: היום חסרים תקנים במדינת ישראל לפסיכולוגים חינוכיים.

מיכל מרים וולדיגר: על-פי הנייר יש פסיכולוג חינוכי אחד על כל 1,000 תלמידים.

מיכל מרים וולדיגר: בפועל, זה 3,000 תלמידים.

מיכל מרים וולדיגר: זה לא מספיק.

מיכל מרים וולדיגר: לא די בכך, התיקון לחוק חינוך מיוחד, שהוא תיקון מבורך, הכפיל וריבע את כמות הוועדות שהפסיכולוגים החינוכיים צריכים לשבת בהם ואת עבודתם.

מיכל מרים וולדיגר: הם לא מספיקים להתפנות לעבודה עם התלמידים ועם הוריהם.

מיכל מרים וולדיגר: לזה צריך לצרף את הקורונה ואת האסון במירון.

מיכל מרים וולדיגר: הם צריכים לעשות עבודה בלי סוף.

מיכל מרים וולדיגר: אין להם זמן לעשות את כל מה שהם צריכים לעשות, הם צריכים להתעסק בוועדות.

מיכל מרים וולדיגר: אם לא די בכך, גם לא מממנים אותם ולא נותנים להם כספים על הישיבות הארוכות שהם צריכים לעשות.

מיכל מרים וולדיגר: אני מבקשת להעלות את הנושא הזה לסדר ולקבוע ישיבה דחופה בנושא הזה שתשפר את התנאים ושתאפשר עוד תקינה כי זה פשוט הכרח לילדים של כל אחד ואחד מאיתנו.

מיכל מרים וולדיגר: החוסן הנפשי של הילדים שלנו זה אנחנו.

משה גפני: תודה רבה.

משה גפני: רבותיי, זו הצעה לסדר.

ינון אזולאי: אני אנצל את זה ששר האוצר נמצא פה.

ינון אזולאי: הייתי רוצה שיקשיב כי זה מאוד חשוב דווקא בסוף תקופה.

ינון אזולאי: כבוד השר, מונחים אצלך על השולחן במשרד האוצר תבחינים של מעונות היום, מבחני ההכנסה של מעונות היום, שמהם נגזרים הסבסודים.

ינון אזולאי: בפעם האחרונה בקורונה לא הוגשה הטבלה הזו בזמן ומה שקרה הוא שבחודש מרץ-אפריל יכלו להגיש את הבקשה להנחה למעונות היום.

ינון אזולאי: מה שקורה עכשיו זה שעדיין זה לא נחתם אצלך במשרד, ולכן אנחנו עלולים להגיע לאותו מצב כפי שהיה בפעם שעברה, שבחודש מרץ-אפריל ההורים לא יוכלו לקבל סבסוד.

ינון אזולאי: מדובר בהורים מהשכבות הכי חלשות כמו אימהות חד הוריות ואנשים ממש הכי מסכנים שזקוקים לגופי הרווחה.

ינון אזולאי: הם לא יוכלו לקבל את הסבסוד והם יצטרכו לשלם תשלום מלא עבור ילדיהם במעונות היום כפי שקורה עכשיו.

משה גפני: אמרת לי את זה בטלפון, זה נכון.

משה גפני: אתה צודק.

ינון אזולאי: אדוני השר, זה נמצא אצלך.

ינון אזולאי: אני מבקש ממך שיחתמו על זה כמה שיותר מוקדם.

ישראל כץ: זה נמצא אצלי לאישור?

ינון אזולאי: לאישור, כן.

משה גפני: לחתימה.

ינון אזולאי: תמיר, אתה יודע על מה מדובר.

ינון אזולאי: זה אצל איציק דניאל.

תמיר כהן: אעשה סדר.

תמיר כהן: קודם כול, חבר הכנסת אזולאי אכן פנה אלינו ואנחנו מטפלים בזה.

תמיר כהן: זה לא משהו שמצריך חתימה ישירה של שר האוצר.

תמיר כהן: על מבחן תמיכה, כפי שיודע חבר הכנסת אזולאי, אחראי שר העבודה והרווחה.

תמיר כהן: דרגי המקצוע צריכים לשחרר משהו.

תמיר כהן: תמיד שר אחד עושה מבחן תמיכה.

ינון אזולאי: עשיתי שיעורי בית לאחר שחזרת אליי.

ינון אזולאי: דיברתי עם איציק דניאל והוא אמר שזה מונח אצלו.

ינון אזולאי: תטפלו בזה.

משה גפני: ינון, נדבר איתם אחר כך.

משה גפני: אסור שזה ייסחב.

משה גפני: קרן, בבקשה, בקצרה.

קרן ברק: קודם כול, שאפו גדול על מה שהיה אתמול לגבי אל על, כבוד השר.

קרן ברק: עבדנו על זה מאוד קשה וכל הכבוד על כך.

קרן ברק: בשעה טובה החברה נכנסת לתהליך חדש ולפרק חדש.

קרן ברק: זה היה מאוד מאוד חשוב וכל הכבוד לשר.

קרן ברק: אנחנו מודעים על כל המאמצים.

קרן ברק: אפרופו אל על – מי שעצר את זה אז היו שרי כחול לבן שניסו כל הזמן להביא עוד הישגים.

קרן ברק: גם עכשיו יש עוד נושאים שתקועים ונעצרים על-ידי כחול לבן.

קרן ברק: אתה זוכר שבינואר אישרנו פה את הפטור או את ההקלה בארנונה לעסקים גדולים, מעל 400 מיליון שקל, ולעסקים קטנים חדשים שנפתחו בשנת הקורונה.

קרן ברק: אנחנו אישרנו פה, נלחמנו על זה והבאנו את ההישג.

קרן ברק: שר האוצר מביא את זה כל פעם לממשלה וכחול לבן לא מסכימים לאשר את זה, שזה יהיה על הממשלה.

קרן ברק: אנחנו מדברים על משהו שכבר אושר כאן בוועדה בינואר והוא תקוע ולא מאושר בממשלה בגלל הפריטטיות של הממשלה הזו.

קרן ברק: לכן, מאוד חשוב שתצא מפה קריאה של הוועדה שלך שאנחנו חייבים לאשר את זה.

ישראל כץ: גם חדרי הכושר – אותו הדבר.

קרן ברק: גם המתווה של חדרי הכושר וההקלה מהארנונה – 95%.

קרן ברק: אנחנו נלחמים על זה, זה חייב להיות החלטת ממשלה.

קרן ברק: הוא מביא את זה כל פעם והם עוצרים את זה.

קרן ברק: לכן, צריכה לצאת מפה קריאה שלא סתם את הפטור/הקלה בארנונה, זה צריך להיות.

קרן ברק: בנוסף, מונחת על שולחנך בקשה מאוד מאוד חשובה שלי לגבי ענף התיירות – הצעה לסדר מה אנחנו עושים עם כל החל"ת של ענף התיירות.

קרן ברק: זה חשוב כי בסוף יוני נגמר החל"ת, אבל חלק מהעובדים לא יוכלו לחזור לעבודה ולכן הם צריכים לקבל התראה של חודש מראש.

קרן ברק: זאת אומרת, אנחנו במהלך מאי חייבים לראות מה קורה עם האנשים האלה כי אם צריכים לתת להם חודש מראש אז זה צריך לקרות כבר עכשיו.

קרן ברק: זה כל ענף התיירות, זה גם עובדי אל על וגם המלונאים, סוכני הנסיעות, מורי הדרך.

קרן ברק: אנחנו חייבים לעשות על זה דיון לפני מאי כדי שהם יידעו מה קורה איתם הלאה.

משה גפני: זהו נושא חשוב.

משה גפני: אחרון הדוברים גלעד קריב, בקצרה.

גלעד קריב: אדוני היושב-ראש, מונח על שולחנך מכתב של חבר הכנסת פורר, שלא נמצא כאן, וחברים נוספים, שעוסק בעובדה שישנם כ-10,000 מורים.

משה גפני: כן, הם פנו אליי.

משה גפני: הגברת דיברה איתי.

גלעד קריב: הנושא הזה דחוף מאוד כיוון שאנחנו באמצע חודש מאי.

גלעד קריב: עם סוף החל"ת, בהיעדר התארגנות, 10,000 איש ייפלטו מהמערכת בקיץ.

גלעד קריב: אין הסדרים של הקייטנות של החופש הגדול ובית ספר של החופש הגדול.

גלעד קריב: אנחנו מבקשים לקיים על כך דיון דחוף עם משרד החינוך ומשרד האוצר.

משה גפני: ישנם מספר נושאים שחברים ביקשו.

משה גפני: יכול להיות שאני אעשה יום אחד של דיונים, על כל אחד מהנושאים האלה בנפרד.

משה גפני: היא דיברה איתי.

גלעד קריב: אני מבקש שתינתן עדיפות לכל הסוגיות הקשורות לסיום החל"ת ובעובדה שיש מגזרים שלמים שאין להם פתרון ב-1 ביולי.

קרן ברק: יש גם את המורים של החוגים.

גלעד קריב: זו הסוגיה הזו.

ישראל כץ: אדוני היושב-ראש, אני מבקש להתייחס לסיום החל"ת.

ישראל כץ: אנחנו קיימנו דיונים רבים במשרד האוצר כדי להיערך.

ישראל כץ: פרצנו שנה קדימה, עד סוף יוני, את נושא החל"ת והמענקים ושאר הדברים.

ישראל כץ: זה היה דבר נכון מאוד שאפשר יציבות ורשת ביטחון.

ישראל כץ: עובדה שהאבטלה מתחילה לרדת.

ישראל כץ: אמרו שהמובטלים לא רוצים לחזור לעבודה.

ישראל כץ: אבל זה כבר הגיע ל-8% באמצע אפריל, ולדעתי עד סוף החודש יהיה פחות ולאחר מכן פחות.

ישראל כץ: אני לא רוצה להתנבא על מספר מדויק, אבל תהיה עוד ירידה עד סוף יוני.

ישראל כץ: אבל מאחר ויש כאלה שבאופן מובנה או מכל מיני סיבות לא יוכלו לחזור לעבודה כמו: חברות תעופה או תיירות פנים או דברים מהסוג הזה, אנחנו מגבשים את הכללים לגבי ההמשך כדי להביא אותם לממשלה לדיון והחלטות בכנסת.

ישראל כץ: הייתי שמח שתשתלבו בדיון הזה בהמשך.

ישראל כץ: זו אחריות לאומית כוללת של מדינת ישראל כפי שעשתה את זה במשך השנה, בערבות הדדית, בצורה נכונה, שהוכחה כנכונה, וצריך להמשיך את זה באותה הדרך, כמובן שבקנה מידה הרבה יותר קטן כי הביקוש יותר קטן.

ישראל כץ: ככל שמובטל חוזר למקום עבודתו או לעבודה אחרת, יש פחות בעיה בנושא הזה, ולכן ודאי שיצטרכו להיקבע כללים, כולל בנושאים שאתם העליתם כאן.

קריאה: זה צריך להפוך לטיפול ממוקד.

ישראל כץ: אגב, המענקים למרץ-אפריל ישולמו.

ישראל כץ: כבר נפתחו המענקים של מעל 300,000 וכבר ניתן היה להגיש מאתמול, נדמה לי, והיום ומחר גם כן עד 300,000, כך שהדבר הזה ממשיך.

ישראל כץ: כל מי שייפגע ב-25% יקבל את המשך המענקים.

ישראל כץ: זה מאפשר להחזיר את כל העסקים לעבודה מלאה תוך כדי תמיכה במי שעדיין נפגע במידה שמחייבת פיצוי.

ישראל כץ: כל הדברים האלה הם דברים שצריכים להכין לקראת סוף יוני תחילת יולי, כדי להמשיך לעשות דבר שהיה נכון.

ישראל כץ: עובדה שמדינת ישראל נמצאת בכל חברות הדירוג ובכל המדדים במקום טוב ביחס למשבר ובין המדינות שבאופן יחסי לעולם נמצאת בעמדת זינוק טובה.

ישראל כץ: אני מקווה שמה שיוחלט פה היום הוא במישור המלווה של התשתית וההשקעות.

ישראל כץ: יש תוכנית האצה, שאני מניח שהממשלה החדשה גם תביא במהירות לאישור ממשלה ומה שצריך לאישור הכנסת, וכך המשק יוכל תוך ערבות לאנשים שנתנו אותה, והיא נכונה, וצריך להמשיך אותה לפי הצרכים.

משה גפני: תודה רבה.